Un control în trafic, care a fost efectuat pe un drum din Neamţ de Poliție şi Registrul Auto Român, a stârnit o reacţie violentă a conducătorului auto, acesta distrugându-şi maşina în fața oamenilor legii.
Incidentul s-a petrecut pe data de 13 mai 2024, fiind transmis în direct pe contul de Facebook de către Daniel Pală, un bărbat în etate de 45 de ani, din oraşul Roznov (Neamț).
Considerând că certificatul de înmatriculare i-a fost reţinut fără motiv, omul şi-a vandalizat autoturismul de faţă cu poliţiştii, folosind extinctorul autovehiculului.
El a găurit cupola maşinii, fiind sparte şi geamurile, şi stopurile, filmându-se în timp ce îşi exprima frustările cu voce tare.
Oamenii legii l-au rugat să se calmeze, dar conducătorul auto a continuat.
Dincolo de supărarea cauzată de măsura luată, el n-a avut cuvinte măgulitoare la adresa clasei politice, a administraţiei locale sau a celor de la RAR.
„S-a stabilit că autoturismul în cauză prezenta multiple defecţiuni, fapt pentru care a fost sancţionat conform OUG 195/2002, iar ca măsură complementară, certificatul de înmatriculare a fost reţinut. Conducătorul auto, nemulţumit de măsurile luate, a adresat injurii şi cuvinte jignitoare, distrugând mai multe elemente ale autoturismului său“, a transmis Poliţia Neamţ.
Reacţia șoferului avea să-i aducă alte „necazuri“, fiind sancţionat cu o amendă în baza Legii nr. 61/1991 (tulburarea liniştii şi ordinii publice.
În filmul postat pe Facebook, în care se vede cum soţia încerca să-l calmeze, şoferul spune că maşina nu-i conformă abia după ce a distrus-o, ameninţând, dar nu pe cineva anume: „Doamne, ajută de război, o să împuşc la voi!“.